**Ford Romania finalizează livrarea către DIGI Romania a peste 470 de Ford Transit Courier, model produs în fabrica de la Craiova.**

**BUCUREȘTI, 12 februarie 2025** – Ford Transit Courier intră în flota DIGI Romania în urma încheierii procedurilor de livrare a 471 de unități. Ford Transit Courier este fabricat în uzina Ford Otosan de la Craiova și poate fi comandat în versiuni pe benzină sau diesel. Versiunea E-Transit Courier, complet electrică, este, de asemenea, disponibilă pentru comandă.

Ford Transit Courier a fost complet reproiectat față de generația anterioară pentru a crește gradul de productivitate și spațiul de la interior și integrează soluții inteligente pentru depozitare, acces, conectivitate și asistență activă.

În anul 2024, Ford Transit Courier a înregistrat o creștere spectaculoasă a vânzărilor, de aproape 400%, astfel încât a atins o cotă de piață de 17,2% în segmentul în care activează. Livrarea celor 471 de unități către DIGI Romania a decurs pe parcursul ultimelor 9 luni și a fost asigurată de doi dintre distribuitorii autorizați Ford din România: Neste Automotive și Carbenta Com Oradea.

“Mă bucur nespus că una dintre cele mai importante companii românești a ales pentru flota sa un model Ford produs în România. Am putea spune că românii au construit pentru români. Ne mândrim cu produsele care ies pe poarta fabricii din Craiova, iar asta ne motivează mereu să oferim soluții de mobilitate cât mai bine adaptate nevoilor clienților noștri. Ford Transit Courier se mulează perfect pe nevoile de mobilitate urbane ale celor mai multe companii, mai ales că acum este disponibil și într-o versiune complet electrică”, a declarat Roxana Capătă, Managing Director, Ford Romania Services.

Autovehiculele achiziționate de Grupul DIGI sunt deja în uz și sprijină echipele tehnice de teren din România și Italia în intervențiile de instalare și de întreținere a serviciilor de telecomunicații, iar versatilitatea modelului Ford Transit Courier contribuie la optimizarea activităților zilnice ale companiei.

„Prin această investiție, am făcut un pas concret în direcția eficientizării operațiunilor din cadrul Grupului și a dotării echipelor noastre tehnice cu cele mai potrivite resurse de mobilitate care pot acoperi nevoile lor zilnice. Alegerea Ford Transit Courier, un model fabricat în România, a venit firesc, din dorința de a sprijini producția locală a unei companii cu tradiție în domeniu și economia națională. Suntem încrezători că aceste autoutilitare vor susține ritmul dinamic al specificului activităților noastre, prin fiabilitate și performanță”, a declarat Serghei Bulgac, CEO DIGI Romania.

În 2024, Ford a înregistrat o creștere de 10% a vânzărilor sale în România față de 2023, cu un total de 10.900 unitati înmatriculate, iar dacă se adaugă și vehiculele comerciale, Ford are o creștere a vânzărilor de peste 20%.

# # #

***Ford*** *este o marcă americană globală prezentă în Europa de mai bine de 100 de ani, care este dedicată libertății de mișcare care merge mână în mână cu îngrijirea planetei și a celorlalți. Planul Ford+ al companiei, cu unitățile de afaceri Model e, Ford Pro și Ford Blue, accelerează transformarea europeană către un viitor complet electric, cu o amprentă neutră de carbon până în 2035. Compania progresează cu noi vehicule electrice îndrăznețe, fiecare proiectate pentru clienții europeni. Vânzând și întreținând vehicule Ford pe 50 de piețe europene individuale, operațiunile includ, de asemenea, Ford Motor Credit Company, Ford Customer Service Division și 14 unități de producție (opt unități deținute în totalitate și șase unități mixte) cu patru centre cu sediul în Köln, Germania; Valencia, Spania și la joint venture-ul nostru din Craiova, România și Kocaeli, Turcia. Ford are aproximativ 34.000 de angajați la unitățile sale deținute în totalitate și la întreprinderile mixte consolidate și aproximativ 57.000 de oameni, dacă includem companiile neconsolidate din Europa. Mai multe informații despre companie, produsele sale și Ford Credit sunt disponibile la corporate.ford.com.*